C 214/4
ET
Euroopa Liidu Teataja
16.6.2023
Teisipäev, 17. jaanuar 2023
I.
arvestades, et VKEdel on sageli väga raske säilitada konkurentsivõimelist positsiooni kogu jaemüügi väärtusahela üleilmastumise tõttu, mida juhivad suured äriühingud; arvestades, et sellega kaasnevad tagajärjed hõlmavad kaubandusliku pakkumise ja linnamaastiku standardimist, linnakeskuste tühjenemist, ökoloogilise jalajälje suurenemist ja mõju töötingimustele; arvestades, et kohaliku kaubanduse tugevdamine võiks aidata nende tagajärgedega toime tulla;
J.
arvestades, et e-kaubanduse kiire arengu tõttu on jaemüügisektor praegu väga suures muutumises, samal ajal kui mitme müügikanaliga jaemüük, mis ühendab internetivälise ja internetimüügi, toob sektorile kaasa nii uusi võimalusi kui ka probleeme;
K.
arvestades, et euroala inflatsioon on jätkuvalt kiire; arvestades, et energia- ja kütusehinnad tõusevad jätkuvalt määral, mis ületab märkimisväärselt keskmist inflatsiooni, need on endiselt väga volatiilsed ja VKEde tegevuse lõpetamise üks peamisi põhjuseid; arvestades, et need tegurid muudavad jaemüügisektoris tegutsevad VKEd ja mikroettevõtjad eriti kaitsetuks;
L.
arvestades, et väikeettevõtjaid mõjutavad sageli suured müügiplatvormid, mis pakuvad madalamaid hindu, kuna nad on oma tootmiskulud kolmandatesse riikidesse üle viinud;
M. arvestades, et kogu Euroopa Liidus võrdse ja õiglase jaekaubanduse tagamiseks, on oluline paigaldada kõikidesse ELi piirkondadesse suure läbilaskevõimega digivõrgud; arvestades, et Euroopa Kontrollikoja andmetel on nende võrkude kasutuselevõtul ELis endiselt tõsiseid puudusi, mis võib süvendada digilõhet ja ohustada suurtes linnades asuvate kauplustega võrreldes hõredalt asustatud piirkondades asuvate kohalike kaupluste kestlikkust; N.
arvestades, et komisjoni teatise „21. sajandi tingimustele vastav jaemüügisektor“ eesmärk on tugevdada jaemüügisektori konkurentsivõimet;
O.
arvestades, et komisjoni esitatud jaekaubanduse elavdamise algatus toetab jaemüügi valdkonna VKEde digiteerimist ja ajakohastamist; arvestades, et üks olulisemaid samme, mida ELi poliitikakujundajad saavad teha, on toetada väikejaemüüjate suutlikkust nende muutustega kohaneda;
P.
arvestades, et komisjon on väljendanud heameelt petitsiooni esitajate ettepanekute üle luua Euroopa kohaliku majanduse ja jaekaubanduse pealinn ning kaalub petitsioonis tõstatatud spetsiifiliste küsimuste lahendamisviise; arvestades, et kuna komisjoni jaoks on esmatähtis, et tema toetusprogrammid oleksid mõjusad, kaalub komisjon eelkõige seda, kas on oluline minna teadlikkuse suurendamisest kaugemale ning aidata otseselt jaemüügi valdkonna VKEdel probleeme lahendada ja neile positiivset mõju avaldada;
Q.
arvestades, et ettepanek võiks tugevdada tööstuse ja VKEde poliitika raames linnades tehtavat tööd, eelkõige arukate linnade väljakutset, mis ühendab 136 linnast koosnevat aktiivset kogukonda 21 riigist, et võimendada tipptasemel tehnoloogiate mõju ning edendada rohe- ja digipööre läbiviimist ning suurendada sotsiaalset vastupanuvõimet;
R.
arvestades, et tugeva jaemüügikogukonna loomine võib olla väga kasulik neile, kes soovivad ajaga kaasas käia ja oma konkurentsivõimet parandada;
S.
arvestades, et haldusnõuete täitmine mõjutab VKEsid rohkem kui suuremaid äriühinguid, kuna nende rahalised vahendid ja inimressursid on piiratud;
T.
arvestades, et jaemüügisektori reguleerimine on peamiselt liikmesriikide ülesanne; arvestades, et nende tõkete hindamine, millega jaemüügisektor silmitsi seisab, peaks põhinema muu hulgas ettevõtjate, töötajate ja tarbijate kogemustel ja arusaamadel; arvestades, et liikmesriigid peaksid tagama selle, et kehtivad õigusaktid ei mõjutaks VKEsid ja mikroettevõtjaid ebaproportsionaalselt ega takistaks nende tegevust;
U.
arvestades, et jaemüügisektor panustab oluliselt eelarvesse, mis võimaldab maksta kõigile kodanikele mõeldud avaliku sektori teenuste eest;
V.
arvestades, et kõnealuse ettepaneku eesmärk on edendada kohalikku jaemüüki ja parandada kollektiivset teadlikkust selle majanduslikust ja sotsiaalsest tähtsusest;